B4-0820, 0825, 0832 ja 0849/98

Päätöslauselma Burmasta

Euroopan parlamentti, joka

- ottaa huomioon aiemmat päätöslauselmansa Burmasta,

A. on syvästi huolissaan jatkuvista ja hyvin vakavista ihmisoikeusloukkauksista, joihin Burman sotilasviranomaiset ovat syyllistyneet, ja etenkin humanitaarista toimintaa koskevien sitoumusten rikkomisesta, johon Burman armeija on syyllistynyt etnisten vähemmistöjen alueilla,

B. pahoittelee sitä, että SPDC on rajoittanut Aung San Suu Kyin liikkumisvapautta ja että häntä on toistuvasti pidetty vankina autossaan, kuusi päivää heinäkuussa ja 13 päivää elokuussa 1998, jotta hän ei voisi käydä NLD:n jäsenten luona; pahoittelee sitä, että SPDC on rajoittanut hänen liikkumisensa Rangooniin ja kaikkea muuta liikkumisvapauden rajoittamista ja erityisesti hänen panemistaan kotiarestiin,

C. katsoo, että jännitys Burmassa on lisääntynyt sen jälkeen, kun tuhannet opiskelijat järjestivät hallituksen vastaisia mielenosoituksia yliopistoalueella, mikä oli suurin mielenosoitus vuoden 1996 jälkeen,

D. on hyvin huolissaan syyskuussa 1998 tehdyistä monien NLD:n jäsenten pidätyksistä, mikä koski 50:ttä parlamenttiin vuoden 1990 vaaleilla valittua jäsentä,

E. on hyvin huolissaan siitä, että mellakkapoliisia käytettiin jälleen Rangoonin yliopisto-opiskelijoita vastaan, jotka osoittivat rauhanomaisesti mieltään pidätettyjen opiskelijoiden vapauttamiseksi ja koulutusjärjestelmän parantamiseksi syyskuussa 1998, ja on samoin huolissaan näiden opiskelijoiden sulkemisesta yliopistoalueelle,

F. ottaa huomioon Kansainvälisen työjärjestön 19. elokuuta 1998 julkaiseman pakkotyötä koskevan raportin, joka perustuu yhden vuoden aikana suoritettuihin tutkimuksiin; raportissa todetaan, että käytäntö on «laajalle levinnyttä ja järjestelmällistä eikä siinä piitata lainkaan ihmisarvosta, turvallisuudesta ja ihmisten perustarpeista»,

G. panee merkille, että monikansalliset eurooppalaiset öljy-yhtiöt vastaavat lähes kolmanneksesta kaikista Burmaan laillisesti tehdyistä ulkomaisista sijoituksista ja että niiden osuus käytetyistä varoista on vieläkin suurempi,

H. panee hyvin huolestuneena merkille, että sen omien lukujen mukaan Burman sotilasviranomaiset käyttivät vuonna 1996 puolet budjetista puolustukseen ja vain 14 % koulutukseen,

I. pitää tervetulleena joidenkin eurooppalaisten yritysten äskettäistä päätöstä lopettaa kaikki toimet Burmassa, ja toivoo, että muut yritykset seuraavat niiden esimerkkiä,

J. on huolissaan burmalaisten pakolaisten pidätyksistä ja summittaisista karkotuksista Thaimaahan sekä kertomuksista, joiden mukaan jotkut karkotetuista on pakotettu työleireihin heidän palattuaan Burman alueelle,

K. ottaa huomioon, että SPDC kieltäytyi heinäkuussa 1998 myöntämästä pääsyä YK:n pääsihteeri Kofi Annanin erityisedustajalle, jonka tehtävänä oli saada aikaan poliittinen keskustelu vallanpitäjien ja opposition välillä,

L. ottaa huomioon, että suurin osa maailman heroiinista tulee Burmasta, ja pahoittelee vahvoja siteitä sotilashallinnon ja huumetuottajien välillä;

1. Tuomitsee jälleen Burman sotilasdiktatuurin ja kaikki ihmisoikeusloukkaukset, joihin SPDC on syyllistynyt;

2. Kehottaa Burman hallitusta jälleen takaamaan Burman kansan perusoikeudet, vapauttamaan kaikki poliittisen vangit ja sallimaan Aung San Suu Kyin vapaan liikkumisen;

3. Uskoo, että ihmisoikeuksien ja demokratian periaatteisiin perustuvan ulkopolitiikan mukaista on, että Maailman kauppajärjestö ottaa nämä periaatteet huomioon entistä laajemmin niiden rajoittamisen sijaan, ja kehottaa Euroopan unionia käyttämään tähän suuntaan pyrittäessä hyväksi merkitystään maailmankaupan suurimpana tekijänä;

4. Arvostelee tässä yhteydessä komission päätöstä vaatia Maailman kauppajärjestön ongelmanratkaisupaneelia käsittelemään USA:n Massachusettsin osavaltion lakia, joka määrää rangaistussakon, jos valtion viranomaiset hankkivat tavaroita Burman kanssa kauppaa käyviltä yrityksiltä;

5. Kehottaa Burman hallitusta lopettamaan välittömästi kaiken pakkotyövoiman käytön Burmassa sekä siihen liittyvät ihmisoikeusloukkaukset;

6. Kehottaa SPDC:tä sallimaan YK:n erityisedustajan vierailun Burmassa ilman ennakkoehtoja tai rajoituksia, jotta hän pystyisi täyttämään mandaattinsa;

7. Toistaa kantansa, jonka mukaan suorat ulkomaiset investoinnit Burmaan tuottavat huomattavaa rahallista hyötyä SPDC:lle, mutta ne eivät hyödytä Burman kansaa edes välillisesti;

8. Kehottaa EU:ta olemaan tukematta kiisteltyä UNDCP:n hanketta Burmassa;

9. Kehottaa neuvostoa varmistamaan, että tämänhetkinen YUTP:n Burmaa koskeva yhteinen kanta pannaan täytäntöön kokonaisuudessaan etenkin mitä tulee maahantuloviisumien epäämiseen; kehottaa edelleen voimakkaasti EU:n jäsenvaltioita olemaan myöntämättä kauttakulkuviisumeita SPDC:lle ja sotilashenkilöille;

10. Kehottaa neuvostoa vastaamaan Aung San Suu Kyin pyyntöön EU:n taloudellisista pakotteista SPDC:tä kohtaan niin, että katkaistaan kaikki EU:n ja Burman väliset kauppaan ja matkailuun liittyvät suhteet sekä lopetetaan eurooppalaisten yritysten Burmaan tekemät sijoitukset; kehottaa ensimmäisenä askeleena neuvostoa laajentamaan yhteisessä kannassa esitettyjä toimia lopettamalla kaupan edistämisen ja laajentamalla maahantuloviisumien epäämistä;

11. Tukee neuvoston päätöstä olla hyväksymättä Burman osallistumista EU-ASEAN-kokouksiin ja ASEMiin, kunnes Burman ihmisoikeustilanteessa ja demokratiassa on nähtävissä merkittäviä parannuksia;

12. Kehottaa neuvostoa hyödyntämään keskusteluja ASEANissa sekä Japanin ja Kiinan kanssa käymiään keskusteluja SPDC:n painostamiseksi vuoropuheluun demokraattisen opposition ja etnisten vähemmistöjen kanssa;

13. Kehottaa puhemiestään välittämään tämän päätöslauselman komissiolle, neuvostolle, NLD:lle, SPDC:lle, ASEANille sekä Maailman kauppajärjestölle.